xx/2022 DEKRETUA, XXren de Xx(e)koa, Euskal Autonomia Erkidegoko administrazioko kidego berezien eskalen funtzioak ezartzen dituena eta espezialitateak arautzen dituena.

Euskal Autonomia Erkidegoko Administrazioko kidegoei eta eskalei buruzko azaroaren 11ko 7/2021 Legeak funtzionarioen kidegoak eta eskalak arautzen ditu eta bertan sartzeko exijitzen den titulazio-mailaren arabera sailkatzen ditu, Enplegatu Publikoaren Oinarrizko Estatutuaren Legearen testu bategina onartzen duen urriaren 30eko 5/2015 Legegintzako Errege Dekretuaren 76. artikuluak agintzen duenari jarraituz.

Lege berriak indargabetu egiten du Euskal Autonomia Erkidegoko Administrazio Orokorreko eta honen Erakunde Autonomiadunetako Kidegoak eta Eskalak Antolatzeko otsailaren 25eko 1/2004 Legea. Kidego orokorrak eta kidego bereziak sailkatzen zituen indargabetutako legeak. Kidego berezien barruan aukerak zeuden, plazak eskuratzeko eskaturiko titulazio ofizialarekin bat zetozenak, eta eskalak titulazio akademiko bakarrarekin bat ez zetorrenean, baizik eta jakintza-arlo jakin batekin. Legeak aurreikusten zuen, halaber, espezialitateak sortu ahal izango zirela lanpostuak betetzeko zehaztasun handiagoko funtzioak beharrezkoak zirenean. Horren ildoan, Eusko Jaurlaritzaren Zerbitzu Juridikoaren apirilaren 25eko 144/2017 Dekretuak abokatuen espezialitate berria sortu zuen.

Euskal Autonomia Erkidegoko Administrazioko kidegoei eta eskalei buruzko azaroaren 11ko 7/2021 Legeak kidego orokorren eta berezien sailkapenarekin jarraitzen du. Kidego orokorretan sartzen dira administrazio-jarduera orokorrari lotutako funtzioak eta kidego berezietan ezagutza espezifikoak eskatzen dituzten lanbide edo lanpostu bati dagozkion funtzioak. Kidegoen barruan eskalak sortzen dira, zenbait ikasketa-eremutako titulazioak dituzten profesionalek bete ditzaketen funtzioak biltzeko nahiz ikasketa-eremu jakin bateko funtzioak biltzeko. Legeak kidego orokorretako eskalen oinarrizko funtzioak kasuan kasuko kidegoaren oinarrizko funtzioekin parekatzen ditu. Hala ere, kidego berezietako eskalen funtzioak zehaztea legea erregelamendu bidez garatzen denerako uzten du. Azkenik, legeak espezialitatearen kontzeptuari eusten dio, zenbait lanpostu bete ahal izateko ezagutza edo betebehar espezifiko jakin batzuk behar direnean. Gobernu Kontseiluak espezialitateak sortu ahal izango ditu, eta espezialitate horien izenak eta funtzioak egiaztatzeko nahiz galtzeko prozedura ezarri.

Lege onartu berriak ikasketa-eremuaren kontzeptua ezagutzak partekatzen dituzten unibertsitate-titulazio ofizialen bilduma gisa lantzen du. Kontzeptu hori beharrezkoa da izen eta ikasketa-plan ezberdinak izan arren prestakuntza akademiko homogeneoa ematen duten titulazioak biltzeko. Lanpostu-zerrendetan zehaztuko dira kidego berezietako eskaletan sartzeko tituluak biltzen dituzten ikasketa-eremuen zehaztasunak.

Dekretu honek kidego berezien eskalen funtzioak ezartzen ditu, eskatutako tituluaren bidez gaitzen den eskalan edo lanbidean, hala egokituz gero, sartzen diren lanpostuen funtzio adierazgarrienak identifikatuz.

Dekretuak hamar artikulu ditu. Lehenengoan eta bigarrenean dekretuaren xedea eta aplikazio-eremua ezartzen dira. Hirugarren, laugarren eta bosgarren artikuluetan kidego berezietako eskalen funtzio adierazgarrienak deskribatzea da. Seigarren eta zazpigarren artikuluek, bestalde, espezialitateen sorrera eta eskuratzea garatzen dituzte eta bederatzigarrenak eta hamargarrenak Berdintasunaren espezialitatea arautzen dute. Amaitzeko, azken xedapen bakarrak zehazten du agindua argitaratu eta hurrengo egunetik aurrera sartuko dela indarrean.

Dekretu hau Euskal Autonomia Erkidegoko Administrazioko kidegoei eta eskalei buruzko azaroaren 11ko 7/2021 Legearen arabera ematen da, lege horrek azken xedapenetako lehenengoan Gobernuari erregelamenduz garatzeko ematen dion ahalmena baliatuz.

Horiek horrela, Gobernantza Publiko eta Autogobernuko sailburuaren proposamenez, eta Gobernu Kontseiluak ..........an egindako bilkuran proposamena aztertu eta onartu ondoren, honako hau

XEDATZEN DUT

1. artikulua Xedea.

Honakoa da dekretu honen xedea:

1. Euskal Autonomia Erkidegoko Administrazioko funtzionarioen kidego berezien eskalen funtzioak ezartzea.

2. Espezialitateen sorrera eta espezialitate horiek lortzeko modua arautzea.

3. Berdintasunaren espezialitatea sortzea.

2. artikulua Aplikazio-eremua.

Dekretu hau Euskal Autonomia Erkidegoko Administrazioko funtzionarioei aplikatuko zaie.

3. artikulua Goi-mailako Teknikarien Kidegoaren eskalen funtzioak.

Hauek dira A taldeko A1 Azpitaldera atxikitako Goi-mailako Teknikarien Kidegoaren eskalen funtzio adierazgarrienak:

1. Telekomunikazioetako Eskala. Aholkatzea eta kontsultei erantzutea; azterlanak, txostenak, planak eta programak lantzea; premiak identifikatzea; proiektuak kudeatzea; sareak kudeatzea; eta telekomunikazioetako jarduerak gainbegiratzea; bai eta Telekomunikazioetako Ingeniari lanbidean berariaz araututako funtzioak ere.
2. Meatzeetako Eskala Aholkatzea eta txostenak lantzea; espedienteak kudeatzea; taldeak ikuskatzea; eta meatzeen antolaketako eta segurtasuneko jarduerak gainbegiratzea; bai eta Meatzeetako Ingeniari lanbidean berariaz araututako funtzioak ere.
3. Itsasontzietako Eskala. Aholkatzea eta kontsultei erantzutea; azterlanak eta txostenak lantzea; planak eta programak lantzea. kudeatzea eta ebaluatzea; eta arrantzaren antolaketako eta itsas gaietako zerbitzuak kontrolatzea.
4. Kartografiako Eskala. Kontsultei erantzutea; dokumentazioa, azterlanak eta txostenak lantzea; kartografiako eta topografiako planak, programak, hitzarmenak eta aplikazioak kudeatzea.
5. Eraikingintza, Hirigintza eta Lurralde Antolamenduko Eskala. Aholkatzea eta kontsultei erantzutea; obrak gidatzea, gainbegiratzea eta ikuskatzea; azterlanak, txostenak, planak eta proiektu teknikoak lantzea; instalazioak, etxebizitzak, ondare kultural eta arkeologikoa, eta lurralde-antolamendua ikuskatzea; bai eta Arkitekto lanbidean berariaz araututako funtzioak ere.
6. Industriako Eskala. Aholkatzea eta kontsultei erantzutea; azterlanak eta txostenak lantzea; administrazio industrial eta energetikoaren, lehiakortasun industrialaren eta garraioen planak, programak eta hitzarmenak kudeatzea eta ikuskatzea; azpiegiturak, laborategiak, instalazioak eta obrak ikuskatzea; premiak identifikatzea, trafikoan eta bide-segurtasunean materialak, gailuak eta teknologiak ebaluatzea; bai eta Industria Ingeniari lanbidean berariaz araututako funtzioak ere.
7. Azpiegituretako Eskala. Aholkatzea eta kontsultei erantzutea; azterlanak eta txostenak lantzea; herri-lanetako eta garraioetako azpiegituretan jarduerak kudeatzea eta planak ikuskatzea.
8. Medikuntzako Eskala. Aholkatzea eta kontsultei erantzutea; jarduera kaltegarriak kontrolatzea; txostenak lantzea; osasun-babesari eta -segurtasunari eta lan-osasunari dagozkion planak eta programak kudeatzea eta ebaluatzea; osasun-plangintzan eta -ebaluazioan azterlanak eta argitalpenak lantzea eta koordinatzea; osasun-teknologiak, -zerbitzuak eta -emaitzak ebaluatzea; bai eta Medikuntzako lanbideari berariaz dagozkion funtzioak ere.
9. Farmaziako Eskala. Aholkatzea eta kontsultei erantzutea; farmazia-antolakuntzan eta -prestazioan azterlanak, txostenak, planak eta programak lantzea eta koordinatzea; argitalpenak lantzea, sendagaiak ebaluatzea eta sendagaiak nola ematen diren kontrolatzea; bai eta Farmazialari lanbidean berariaz araututako funtzioak ere.
10. Albaitaritzako Eskala. Hiltegiak ikuskatzea; gorabeherak identifikatzea; jarduera kaltegarriak kontrolatzea; ebaluazio-txostenak eta ziurtagiriak lantzea; osasun-babesari buruzko programak kudeatzea; bai eta Albaitaritza lanbideari berariaz dagozkion funtzioak ere.
11. Eskala Juridikoa. Aholkularitza juridikoa ematea; txosten tekniko juridikoak, azterlanak, hitzarmenak, administrazio-pleguak, arau-xedapenak eta ebazpenak lantzea; Administrazioa epeiketetatan ordezkatzea eta defendatzea.
12. Ekonomia eta Enpresako Eskala. Aholkatzea eta kontsultei erantzutea; administrazioaren aurrekontuak eta kontabilitatea lantzea; jarduera ekonomikoak koordinatzea, kudeatzea, auditoretza egitea, ikuskatzea eta gainbegiratzea; eduki ekonomikoko txostenak, azterlanak, hitzarmenak, planak eta programak lantzea
13. Informazio Sistemetako Eskala. Aholkatzea eta kontsultei erantzutea; premiak identifikatzea eta kudeatzea; txostenak lantzea; planak eta proiektuak kudeatzea; aplikazioak diseinatzea, kudeatzea eta ezartzea; segurtasuna eta kalitate-sistemak informazioko eta antolakuntzako sistemetan.
14. Artxibo, Liburutegi eta Dokumentazioko Eskala. Kontsultei erantzutea; dokumentuak aztertzea eta antolatzea erregistro orokorrean eta dokumentazio-zentroetan; liburutegiak, artxibatzeko sistemak, premia bibliografikoak eta argitalpenak kudeatzea; informaziorako irispidea kontrolatzea eta koordinatzea.
15. Ingurumeneko Eskala. Aholkatzea eta kontsultei erantzutea; jarduerak, ekipoak eta sistemak kontrolatzea, koordinatzea eta ikuskatzea; azterlanak eta txostenak lantzea; planak eta programak kudeatzea; ziurtagiriak eta egiaztagiriak proposatzea ingurumenean eta erradioaktibitate-instalazioetan.
16. Kultura Administrazioko Eskala. Aholkatzea eta kontsultei erantzutea; azterlanak, txostenak eta ikerlanak egitea; kultura-jarduerak koordinatzea eta sustatzea; planak eta programak, erregistroak eta erroldak kudeatzea; eta ondare kultural eta arkeologikoko eta oroimen historikoko ondasunak kontrolatzea.
17. Kiroletako Eskala. Azterlanak, txostenak eta kirol programak lantzea; erregistroak eta erroldak kudeatzea; entrenamenduko eta balorazio-sistemako programak diseinatzea eta kirol jarduerak koordinatzea.
18. Nekazaritzako eta Abeltzaintzako Sektoreko Eskala. Kontsultei erantzutea; azterlanak eta txostenak lantzea; nekazaritza eta arrantza sustatzeko eta antolatzeko proiektuak, jarduerak, laguntzak eta dirulaguntzak kudeatzea; planak ebaluatzea, planen jarraipena egitea eta organismoen arteko jarduerak koordinatzea; mintegiko hazien eta landareen eta nekazaritzako elikagaien ikuskapenak kudeatzea; bai eta Agronomia Ingeniari lanbideari berariaz dagozkion funtzioak ere.
19. Arreta Soziolaboraleko Eskala. Kontsultei erantzutea; jarduerak koordinatzea, ikuskatzea eta sustatzea; enpleguaren eta enplegurako eta laneratzeko prestakuntzaren arloan hitzarmenak lantzea, erabakiak, planak eta programak, laguntzak eta dirulaguntzak kudeatzea, eta ibilbide profesionalak planifikatzea; gizarte-gaiei dagozkien epaiak egikaritzea
20. Estatistikako eta Datu Analisietako Eskala. Aholkatzea eta kontsultei erantzutea; estatistika-informazioa lantzea eta horren tratamendua kudeatzea; informazioa biltzea kontrolatzea eta jardueren jarraipena egitea; azterlanak eta ikerketak diseinatzea, koordinatzea eta gidatzea; premiak identifikatzea eta informazio kualitatiboa interpretatzea; txostenak eta argitalpenak lantzea, eta planak eta programak kudeatzea.
21. Larrialdietako eta Meteorologiako Eskala. Kontsultei erantzutea; organismoak koordinatzea; babes zibileko plan operatiboak kudeatzea; bai eta segurtasun-sistemak ikuskatzea eta entseguetan eta simulakroetan parte hartzea ere.
22. Hizkuntza Normalkuntzako Eskala. Kontsultei erantzutea; material didaktikoa diseinatzea; prestakuntza kudeatzea eta ematea, eta euskalduntze- eta alfabetatze-zentroak kontrolatzea; txostenak, azterlanak eta argitalpenak lantzea; hizkuntza-plangintzako planak eta programak lantzea, eta hizkuntza-eskakizunen jarraipena egitea; jarduerak eta deialdiak kudeatzea.
23. Prentsa eta Argitalpenetako Eskala. Aholkatzea eta kontsultei erantzutea; prentsa-dossierrak lantzea, elkarrizketak eta kontaktuak kudeatzea; jarduerak sustatzea eta informazioa kontrolatzea; bai eta argitalpenak editatzea eta kudeatzea ere.
24. Lan Arriskuen Prebentzioko Eskala. Kontsultei erantzutea; arrisku-faktoreak identifikatzea; instalazioak ikuskatzea; txostenak lantzea; eta segurtasuneko eta lan-osasuneko planak, programak eta espedienteak kudeatzea.
25. Giza Baliabideetako eta Prestakuntzako Eskala. Aholkatzea eta kontsultei erantzutea; azterlanak eta programak lantzea giza baliabideen hautaketan eta planifikazioan; prestakuntza eta material didaktikoa diseinatzea; prestakuntza-prozesuak eta deialdiak kudeatzea; bai eta gaitasunak ebaluatzea eta lanpostuak aztertzea ere.
26. Osasun Publikoko eta Epidemiologiako Eskala. Aholkatzea eta kontsultei erantzutea; estatistika-informazioa lantzea eta kudeatzea; materiala eta metodoak diseinatzea; planak eta programak, azterlanak eta ikerlanak lantzea, koordinatzea eta ebaluatzea; epidemiologiako eta osasunaren sustapeneko argitalpenak kudeatzea; jarduerak kontrolatzea, auditoretza egitea eta ikuskatzea; osasunaren babesean zehapen-espedienteak kudeatzea eta baimenak kudeatzea.
27. Laborategiko Eskala. Aholkatzea eta kontsultei erantzutea; kalitatea kontrolatzea laborategian; metodoak, sistemak eta teknika analitikoak diseinatzea eta ikuskatzea; planak eta programak kudeatzea, jarduerak koordinatzea eta txostenak lantzea.
28. Itzulpengintzako Eskala. Kontsultei erantzutea; itzultzea eta itzulpenak gainbegiratzea; prestakuntza ematea eta Euskararen terminologia lantzea.

4. artikulua Kidego Teknikoen eskalen funtzioak.

Hauek dira A taldeko A2 Azpitaldera atxikitako Kidego Teknikoaren eskalen funtzio adierazgarrienak:

1. Eraikingintza, Hirigintza eta Lurralde Antolamenduko Eskala. Kontsultei erantzutea; azterlanak, txostenak eta proiektu teknikoak lantzea, eta obrak, etxebizitzak eta jarduerak ikuskatzea; bai eta Arkitekto Teknikoaren lanbidean berariaz araututako funtzioak ere.
2. Industriako Eskala. Kontsultei erantzutea; azterlanak, txostenak eta proiektu teknikoak lantzea, eta obrak eta instalazioak ikuskatzea; bai eta Ingeniari Tekniko Industrialaren lanbidean berariaz araututako funtzioak ere.
3. Azpiegituretako Eskala. Kontsultei erantzutea; proiektuak lantzea eta obrak ikuskatzea; txostenak lantzea, espedienteak kudeatzea eta jarduera hidrologikoen erabilerak kontrolatzea; bai eta Herri Lanen Ingeniari Tekniko lanbidean berariaz araututako funtzioak ere.
4. Telekomunikazioetako Eskala. Kontsultei erantzutea eta komunikazio-sistemetako eta telekomunikazioetako sistemetako planifikazioan, instalazioan, mantentze-lanetan eta ustiaketan laguntzea orokorrean; bai eta Telekominikazioetako Ingeniari Tekniko lanbidean berariaz araututako funtzioak ere.
5. Meatzeetako Eskala. Kontsultei erantzutea; txostenak lantzea; espedienteak kudeatzea; taldeak ikuskatzea; eta meatzeen antolaketako eta segurtasuneko jarduerak gainbegiratzea; bai eta Meatzeetako Ingeniari Tekniko lanbidean berariaz araututako funtzioak ere.
6. Erizaintzako Eskala. Kontsultei erantzutea; txostenak lantzea; aseguramenduko eta osasun-kontratazioko asistentzia-aginduak, planak, programak, kexak eta erreklamazioak kudeatzea; osasuna sustatzeko prestakuntza kudeatzea eta materiala diseinatzea; osasun-emaitzak ebaluatzea; zerbitzuak ikuskatzea eta homologatzea; bai eta Erizain lanbidean berariaz araututako funtzioak ere.
7. Ekonomia eta Enpresako Eskala. Kontsultei erantzutea; akordioak eta hitzarmenak kudeatzea; eta eduki ekonomikoko txostenak prestatzea.
8. Ingurumeneko Eskala. Kontsultei erantzutea; jarduerak, ekipoak eta sistemak kontrolatzea eta ikuskatzea; laguntzak, dirulaguntzak, espedienteak, prestakuntza eta argitalpenak kudeatzea; txostenak lantzea eta ingurumeneko informazio-sistemak kudeatzea.
9. Estatistikako Eskala. Kontsultei erantzutea; estatistika-informazioaren bilketa kontrolatzea; azterlanak lantzea, informazioaren eta datu-baseen tratamendua kudeatzea eta informazio kualitatiboa interpretatzea.
10. Hizkuntza Normalkuntzako Eskala. Kontsultei erantzutea; dokumentazioa itzultzea; hizkuntza-eskakizunen jarraipena egitea; eta Euskara Planaren barruan jarduerak sustatzea.
11. Lan Arriskuen Prebentzioko Eskala. Kontsultei erantzutea; arrisku-faktoreak identifikatzea; instalazioak ikuskatzea; txostenak lantzea; eta segurtasuneko eta lan-osasuneko espedienteak kudeatzea
12. Informazio Sistemetako Eskala. Kontsultei erantzutea; premiak identifikatzea eta kudeatzea; txostenak lantzea; aplikazioak kudeatzea eta ezartzea; segurtasuna eta kalitate-sistemak informazioko eta antolakuntzako sistemetan.
13. Laborategiko Eskala. Laginak aztertzea; tresneria kontrolatzea; eta laborategiarekin zerikusia duten txostenak eta protokoloak lantzea.
14. Itzulpengintzako Eskala. Kontsultei erantzutea; itzultzea eta itzulpenak gainbegiratzea.
15. Nekazaritzako eta Abeltzaintzako Sektoreko Eskala. Kontsultei erantzutea; mintegiko hazien eta landareen arloko ikuskapenak kudeatzea; jarduerak ikuskatzea, produktuak kontrolatzea eta nekazaritzako elikagaien enpresak homologatzea; azterlanak eta txostenak lantzea; erregistroak, erroldak eta zehapen-espedienteak kudeatzea; bai eta Nekazaritzako Ingeniari Tekniko lanbidean berariaz araututako funtzioak ere.
16. Arreta Soziolaboraleko Eskala. Kontsultei erantzutea; txostenak lantzea; gizarte-gaietako laguntzak, dirulaguntzak eta erabakiak kudeatzea.
17. Larrialdietako eta Meteorologiako Eskala. Kontsultei erantzutea; babes zibileko segurtasun-sistemak ikuskatzea eta entseguetan eta simulakroetan parte hartzea ere.

5. artikulua Laguntzaile Teknikoen Kidegoaren eskalen funtzioak.

Hauek dira B taldera atxikitako Laguntzaile Teknikoen Kidegoaren eskalen funtzio adierazgarrienak:

1. Kudeaketa Informatikako Eskala. Fitxategiak, erregistroak, dokumentu normalizatuak, txantiloiak eta administrazio-formularioak eguneratzea, izapidetzea eta gordetzea; datu-baseak elikatzea; datuak lantzea eta hornitzea azterlan, txosten eta estatistiketarako; sistema informatikoak eta aplikazioak instalatzea, kudeatzea eta gordetzea.
2. Obren eta Instalazioen Delineazioko Eskala. Neurketak eta planoak lantzea eta egiaztatzea; eraikuntzako, obretako eta instalazioetako informazioa eta dokumentazioa eskatzea, biltzea eta kudeatzea.
3. Laborategiko eta Osasun eta Ingurumen Ikuskaritzako Eskala. Laginak hartzea eta laborategian aztertzea; ekipoen mantentze-lana eta materialen kudeaketa; jarduerak ikuskatzea eta neurketak lantzea ingurumenaren arloan.
4. Hazien Eskala. Mintegiko hazien eta landareen arloan jarduerak ikuskatzea; laginak hartzea eta laborategian aztertzea, eta datuak erregistratzea; informazioa eta dokumentazioa kudeatzea.
5. Arrantzako Eskala. Arrantzako jarduerak ikuskatzea; laginak hartzea eta aztertzea, eta datuak erregistratzea; informazioa eta dokumentazioa kudeatzea.

6. artikulua Espezialitateen sorrera.

1. Eusko Jaurlaritzak espezialitateak sortu, aldatu, bateratu edo ezabatu ahal izango ditu.

2. Espezialitatea sortzeko dekretuan ezarriko dira:

a) Espezialitatearen izena.

b) Espezialitatea lortzeko prozedurak eta, hala egokituz gero, galtzekoa.

c) Espezialitateari atxikitako lanpostuetan egikarituko diren funtzioak.

7. artikulua Espezialitateak lortzea.

1. Espezialitateak hauen bitartez lortu ahal izango dira:

a) Hautaketa-prozesu bat, berariaz deitutakoa edo espezialitateari dagokion eskalara sartu ahal izateko deialdi orokor baten barruan.

b) Espezialitatearen eremuan prestakuntza espezifikoa egiaztatzea.

c) Beste prozedura objektibo batzuk.

2. Espezialitatea lortu dela egiaztatuko da enplegu publikoan eskumena duen sailburuaren agindu bidez.

8. artikulua Berdintasunaren espezialitatearen sorrera eta funtzioak.

1. Berdintasunaren espezialitatea sortzen da. Espezialitate hau Administrazioaren Goi Mailako Kidegoaren Administrazioaren eskalari eta Administrazio Kudeaketaren Kidegoaren Administrazio Kudeaketaren eskalari atxikiko zaie.

2. Espezialitatea eskuratzen dutenek programak sustatu eta diseinatuko dituzte, eta berdintasunaren eremuan otsailaren 18ko 4/2005 Legean aurreikusitako aholkularitza teknikoa emango dute.

9. artikulua Berdintasunaren espezialitatea lortzea.

1. Berdintasunaren espezialitatea lortu ahal izateko berdintasunaren eremuan ezagutzak egiaztatzera bideratutako hautaketa-prozedura gainditu beharko da. Bertan parte hartzeko berdintasunaren eremuan esperientzia edo prestakuntza egiaztatzea eskatu ahal izango da.

2. Ez ohiko izaerarekin ofizioz aitortuko zaie Berdintasunaren espezialitatea, dekretu hau indarrean sartu aurretik bost urteko epean, gutxienez, horri lotutako lanpostuak bete dituzten behin betiko edo behin-behineko funtzionarioei.

10. artikulua Berdintasunaren espezialitatea eskatzea.

Berdintasunaren espezialitatea eskatuko da hori behar duten eta lanpostu-zerrendetan hala jasota daukaten lanpostuak betetzeko.

AZKEN XEDAPENA.– Bakarra. Indarrean jartzea.

Dekretu hau Euskal Herriko Agintaritzaren Aldizkarian argitaratu eta hurrengo egunean jarriko da indarrean.

Vitoria-Gasteiz, 2022ko XXXXXaren XX(a).